**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2023-2024 уку елы) 5 нче сыйныф**

**Максималь балл – 30**

1. **Теоретик бирем (10 балл).**

1. Әкият жанрына караган әсәрне билгеләгез (1 балл):

1) «Кара урман»

2) «Алпамыш ыруы»

3) **«Аю белән төлке»**

2. «Ак бүре» әсәренең жанрын билгеләгез (1 балл):

1) миф

2) табышмак

3) **әкият**

3. Халык әкиятләре булган рәтне сайлап алыгыз (1 балл):

1) «Шүрәле», «Су анасы»

2) **«Хәйләкәр төлке», «Үги кыз»**

3) «Җил иясе җил чыгара», «Зөһрә кыз»

4. Фольклор әсәрләре кем тарафыннан иҗат ителә (1 балл):

1) **авторы билгеле түгел**

2) шагыйрь

3) язучы

5. Әкиятләрнең төп геройлары (1 балл):

1) **кече кыз, угыл, Дию пәрие, вәзир, патша һ.б.**

2) өй иясе, җил иясе, су анасы, шүрәле һ.б.

3) чишмә, сандугач, болын, тал-тирәк һ.б.

6. Фольклор әсәрләрен берләштерүче төп сыйфат (1 балл):

1) бик кечкенә күләмле булу

2) ярымфантастик булу

3) **халык тарафыннан телдән иҗат ителеп, халык хәтерендә сакланып килү**

7. Билгеләмәне игътибар белән укыгыз һәм аңа туры килгән төшенчәне язып куегыз: «*Биредә сюжет чылбырын хайваннар арасындагы мөнәсәбәтләр кора, каршылыклар да шулар арасында төгәлләшә, алар аша кешелеккә тәҗрибә туплау, акыл өйрәтү бурычы куела*» (2 балл):

Җавап: **хайваннар турындагы әкиятләр**

8. Әкиятләр гадәттә ничек башлана (2 балл):

Җавап: **борын-борын заманда, яшәгән ди, булган ди...**

1. **Әдәби текст белән эш (20 балл).**

... Юлда барганда, Ак бүре егеткә:

- Йә, егет, син озак юл кешесе, мин белгәнем кадәр юлларыңны өйрәтим, бәлки минем әйткәннәрем сиңа файда булып төшәр. Менә бу минем урманым. Шул җирдән өч көн, өч төнлек юл. Шул минем урманымнан чыгып, өч көн, өч төн киткәннән соң, дию патшасының җиренә барып чыгарсыз. Ул дию җиреннән өч көн, өч төн барганнан соң, бер алтмыш колач юанлыгы алтын тирәккә очрарсыз. Ул алтын тирәкнең астында бер кечкенә генә күл булыр. Ул күлгә җиткәч, аның янына бер землянка казып, абзаңны шул землянкада калдырырсың. Үзең тирәкнең бер ягына бер баз казып, үзеңне үзең күмәрсең, тик ике күзең генә калсын. Берничә сәгатьләр үткәннән соң, бу күлгә бер көтү елкылар килеп су эчәрләр. Алар менеп киткәч, бер сәгатьләрдән соң, күк күкрәтеп, җир дөбердәтеп, өермәләр өереп, алтмыш чакрымнан аяк тавышлары ишетелеп, бер алтмыш колачлы ала айгыр килер дә алтмыш колачлы алтын тирәкнең бер ягына ялын ышкый башлар. Ышкып арганнан соң, бик сусап, әлеге күлнең суын бөтенләй эчеп бетерер дә әлеге агачка килеп, икенче як ялын ышкырга тотыныр. Шул вакытта, күлдә су беткәнлектән, күлнең төбендә булган балыклар барысы да җыелышып калырлар, агаң шуларны үзенең базына ташып куйсын. Алар ашарга азык булыр. Айгыр озак ышкына торгач, әлеге алтмыш колачлы алтын тирәкне сындырыр. Аның шатыр-шотыр сынган тавышына син базыңнан сикереп чык та бик тизлек белән әлеге алтмыш колачлы ала айгырга атланырга тырыш. Атлана алмасаң, ялына ябышырга, ялына ябыша алмасаң, койрыгына ябышырга тырыш. Әгәр дә син аңарга эләгә алсаң, бәлки анаңны таба алырсың. Инде бер аңарга эләксәң, ул утка керсә – утка кер, суга керсә – суга кер, ябышкан җиреңнән кулыңны ычкындыра күрмә. Әгәр дә ычкындырсаң, шул вакыт һәлак булырсың. Шушы михнәтләргә түзә алсаң, анаңны табарсың, чыдамасаң анаңны таба алмассың, – диде. Егет:

– Инде мин, ни күрсәм дә чыдарга, анамның юлында корбан булырга җиттем, һәммәсенә түзәчәкмен, – диде.

1. Өзеге тәкъдим ителгән әсәрнең исеме ничек һәм төп герое кем? (2 балл). **Ак бүре әкияте, Ак бүре**

2. Әлеге өзектә татар халык әкиятләренә хас нинди сыйфатларны, образларны, алымнарны билгели аласыз? Җавабыгызны аңлатып языгыз. (10 балл).

**Ак бүре образы кешеләштерелүе, сөйләшүе (җанландыру алымы), өч көн, өч төнлек юл, Дию патшасы, бер алтмыш колач юанлыгы алтын тирәк, күк күкрәтеп, җир дөбердәтеп, өермәләр өереп, алтмыш чакрымнан аяк тавышлары ишетелеп, бер алтмыш колачлы ала айгыр килү, күлнең суы бетү, Егетнең гадәттән тыш хәлләргә куелуы, кабатлау алымы һ.б.**

3. Ак бүре һәм Егет образларына түбәндәге схема буенча характеристика бирегез (8 балл): **укучылар үз фикерләрен язарга тиешләр, әмма ул әсәр сюжетыннан чыккан нәтиҗә булырга тиеш.**

*А) Ак бүре;*

*Б) Аны ачып бирә торган ике сыйфат;*

*В) Аның эш-гамәлләренә хас өч гыйбарә (фигыль);*

*Г) Аның холкын ачыклый торган җөмлә;*

*Д) Ак бүрегә карата мөнәсәбәтегезне бер сүз белән әйтегез.*

*А) Егет;*

*Б) Аны ачып бирә торган ике сыйфат;*

*В) Аның эш-гамәлләренә хас өч гыйбарә (фигыль);*

*Г) Аның холкын ачыклый торган җөмлә;*

*Д) Егеткә карата мөнәсәбәтегезне бер сүз белән әйтегез.*